D ô v o d o v á  s p r á v a
Všeobecná časť 
Ministerstvo dopravy, pôšt a telekomunikácií Slovenskej republiky predkladá návrh nariadenia vlády Slovenskej republiky, ktorým sa ustanovujú podrobnosti o typovom schválení ES poľnohospodárskych traktorov a lesných traktorov, ich prípojných vozidiel a ťahaných vymeniteľných strojov, systémov, komponentov a samostatných technických jednotiek (ďalej len „nariadenie vlády“) podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov a podľa § 5 ods. 26, § 6 ods. 16, § 7 ods. 19 a § 8 ods. 24 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov (ďalej len „zákon č. 725/2004 Z. z.“).
Predloženým nariadením vlády sa do právneho poriadku Slovenskej republiky preberá Smernica Európskeho parlamentu a Rady 2003/37/ES z 26. mája 2003 o typovom schválení poľnohospodárskych alebo lesných traktorov, ich prípojných vozidiel a ťahaných vymeniteľných strojov, spolu s ich systémami, komponentmi a samostatnými technickými jednotkami, ktorou sa zrušuje smernica 74/150/EHS (Mimoriadne vydanie Ú. v. EÚ, 13/zv.31) v znení smernice Rady 2004/66/ES (Ú. v. EÚ L 168, 1.5.2004), v znení smernice Komisie 2005/13/ES (Ú. v. EÚ L 55, 1.3.2005) a v znení smernice Komisie 2005/67/ES (Ú. v. EÚ L 273, 19.10.2005 ).
Týmto nariadením vlády sa na účely typového schvaľovania ES ustanovujú technické požiadavky, ktoré musia spĺňať poľnohospodárske traktory a lesné traktory, ich prípojné vozidlá a ťahané vymeniteľné stroje, spolu s ich systémami, komponentmi a samostatnými technickými jednotkami. 
Spôsob zavedenia aproximačného odkazu podľa § 3 ods. 3 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky priamo v texte (odkázať na prílohu smernice s uvedením plného znenia označenia smernice) bol dohodnutý s Úradom vlády Slovenskej republiky – Inštitútom pre aproximáciu práva a odsúhlasený na rokovaní Legislatívnej rady vlády Slovenskej republiky dňa 28.6.2005.
Predložený návrh nariadenia vlády je v súlade s Ústavou Slovenskej republiky, zákonom č. 725/2004 Z. z a s medzinárodnými zmluvami, ktorými je Slovenská republika viazaná ako aj s právom Európskych spoločenstiev a Európskej únie. 
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Radou hospodárskeho a sociálneho partnerstva Slovenskej republiky nie je potrebné.
Doložka zlučiteľnosti 
návrhu právneho predpisu 
s právom Európskych spoločenstiev a Európskej únie
1.	Predkladateľ právneho predpisu: 
      Vláda Slovenskej republiky.
2.	Názov návrhu právneho predpisu:
Nariadenie vlády Slovenskej republiky, ktorým sa ustanovujú podrobnosti o typovom schválení ES poľnohospodárskych traktorov a lesných traktorov, ich prípojných vozidiel a ťahaných vymeniteľných strojov, systémov, komponentov a samostatných technických jednotiek .
3.   Problematika návrhu právneho predpisu:
a)	je upravená v práve Európskych spoločenstiev
-	v primárnom práve v Zmluve o založení Európskeho spoločenstva v platnom znení (Hlava V – Doprava a kapitola 3. Hlavy VI.)
-	v sekundárnom práve 
v Smernici Európskeho parlamentu a Rady 2003/37/ES z 26. mája 2003 o typovom schválení poľnohospodárskych alebo lesných traktorov, ich prípojných vozidiel a ťahaných vymeniteľných strojov, spolu s ich systémami, komponentmi a samostatnými technickými jednotkami, ktorou sa zrušuje smernica 74/150/EHS (Mimoriadne vydanie Ú. v. EÚ, 13/zv.31) v znení smernice Rady 2004/66/ES (Ú. v. EÚ L 168, 1.5.2004), v znení smernice Komisie 2005/13/ES (Ú. v. EÚ L 55, 1.3.2005) a v znení smernice Komisie 2005/67/ES (Ú. v. EÚ L 273, 19.10.2005 ),
•	
b)      nie je upravená v práve Európskej únie,
c)    nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 

4.     Záväzky Slovenskej republiky vo vzťahu k Európskym spoločenstvám a Európskej únii:
a)	prijatie tohto nariadenia vlády je plnením záväzkov Slovenskej republiky vyplývajúcich zo Zmluvy o pristúpení Slovenskej republiky k Európskej únii, najmä z článku 2 Aktu o podmienkach pristúpenia,
a)	v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,
b)	z gestorstva smerníc vyplýva pre Slovenskú republiku povinnosť transponovať smernicu Európskeho parlamentu a Rady 2003/37/ES z 26. mája 2003 o typovom schválení poľnohospodárskych a lesných traktorov, ich prípojných vozidiel a ťahaných vymeniteľných strojov, spolu s ich systémami, komponentmi a samostatnými technickými jednotkami v platnom znení najneskôr do 1. mája 2004,
c)	v danej oblasti bolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení, a to formálne oznámenie č. 2005/179 o neoznámení transpozície smernice EP a Rady 2003/37/ES,
d)	smernica Európskeho parlamentu a Rady 2003/37/ES z 26. mája 2003 o typovom schválení poľnohospodárskych a lesných traktorov, ich prípojných vozidiel a ťahaných vymeniteľných strojov, spolu s ich systémami, komponentmi a samostatnými technickými jednotkami v platnom znení je prebratá v úplnom rozsahu zákonom č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov a týmto nariadením vlády.

4.	Stupeň zlučiteľnosti návrhu nariadenia s právom Európskych spoločenstiev:
-	úplný. 
5.	Gestor a spolupracujúce rezorty:

Ministerstvo dopravy, pôšt a telekomunikácií Slovenskej republiky.

Osobitná časť
K § 1
Vymedzujú sa poľnohospodárske traktory a lesné traktory, ich prípojné vozidlá a ťahané vymeniteľné stroje, spolu s ich systémami, komponentmi a samostatnými technickými jednotkami   (ďalej len „vozidlo“), na ktoré sa vzťahuje nariadenie vlády.
K § 2
            V ustanovení § 2 sa vymedzujú pojmy na účely tohto nariadenia vlády.
             K § 3  
             Prílohou k žiadosti o udelenie typového schválenia ES vozidla je informačná zložka,    ktorej obsah je určený informačným dokumentom  v prílohe I smernice 2003/37/ES. 
Prílohou k  žiadosti o typové schválenie ES systému, komponentu alebo samostatnej technickej jednotky  je informačná zložka, ktorej obsah je určený informačným dokumentom  podľa samostatného  predpisu, a to až do udelenia alebo zamietnutia typového schválenia ES.
Ustanovujú sa prílohy k žiadosti o typové schválenie vozidla v prípade viacstupňového typového schválenia vozidla.

K § 4 

Stanovujú sa podmienky typového schválenia ES vozidla, systému, komponentu alebo samostatnej technickej jednotky. Upravujú sa podrobnosti o osvedčení o typovom schválení ES vozidla, systému, komponentu a samostatnej technickej jednotky. Kapitola B a C prílohy II a  príloha VI  smernice 2003/37/ES  sa preberajú formou aproximačného odkazu.

K § 5
	V súlade so smernicou  sa upravujú postupy pri typovom schválení ES vo vzťahu k štátnemu doprav úradu. Ustanovuje sa, že štátny dopravný úrad v prípade, ak nie je k dispozícii žiadne osvedčenie o typovom schválení ES, zabezpečí potrebné testy a kontroly.  

K § 6
	Upravujú sa postupy pri viacstupňovom typovom schválení ES vo vzťahu k výrobcom a štátnemu dopravnému úradu..
	
K § 7
	Vychádza sa z § 9 zákona č. 725/2004 Z. z. a upravujú sa niektoré podrobnosti pri zmene typového schválenia ES vozidla, systému, komponentu alebo samostatnej technickej jednotky podľa tohto nariadenia vlády.

K § 8
	Upravujú sa podrobnosti týkajúce sa osvedčenia o zhode COC a umiestnenie  značky e typového schválenia  na systéme, komponente alebo samostatnej technickej jednotke.

K § 9 
	V prípade, ak vozidlá, ich komponenty alebo samostatné technické jednotky budú plniť podmienky ustanovené týmto nariadením vlády, nemožno odmietnuť alebo zakázať ich uvedenie na trh evidenciu, uvedenie do prevádzky v premávke na pozemných komunikáciách. Kompetencie v danej oblasti sú rozdelené medzi Ministerstvo dopravy, pôšt a telekomunikácií SR (schvaľovanie technickej spôsobilosti vozidiel aj komponentov podľa zákona č. 725/2004 Z. z.) a Ministerstvo hospodárstva SR (obchod, ochrana spotrebiteľa podľa zákona č. 128/2002 Z. z.). 

K § 10
	Ustanovujú sa prípady, kedy príslušný štátny orgán  môže udeliť výnimku z povinnosti spĺňať nariadením vlády ustanovené technické požiadavky na  uvedenie nových vozidiel na trh a uvedenie do prevádzky v premávke na pozemných komunikáciách
 
K §  11
	Upravuje sa postup v prípadoch, keď štátny dopravný úrad na žiadosť výrobcu alebo zástupcu výrobcu udeľuje výnimku od plnenia ustanovených technických požiadaviek pre vozidlá vyrábané v malých sériách, končiacich sériách a v prípade nezhody z dôvodu ich špecifickej povahy.
K § 12
Upravuje sa postup štátneho dopravného úradu a výrobcu  v prípadoch vozidiel končiacich sérií. 
K § 13
V prípade zistenia nezhody vozidiel, systémov, komponentov alebo samostatných technických jednotiek so schváleným typom sa musia prijať potrebné opatrenia; upravuje sa vzájomná súčinnosť typových schvaľovacích úradov členských štátov pri prijímaní opatrení.
K § 14 až 16
	Upravujú sa opatrenia a postupy  štátneho  dopravného  úradu, ktoré musí prijať  s cieľom zabezpečiť zhodu výroby.
K § 17
	Vymedzuje sa, čo je nezhoda so schváleným typom a súčasne sa upravujú postupy štátneho dopravného úradu v prípade, ak zistí nezhodu so schváleným typom. 

K § 18
	Ustanovuje sa, že alternatívou k protokolom o testoch sa uznáva rovnocennosť potvrdení o testoch vydaných na základe štandardizovaných kódov OECD.

K § 19
	V záverečných ustanoveniach sa upravuje postup príslušného štátneho orgánu pri udeľovaní typového schválenia ES vozidla  a postup pri uvedení nových vozidiel na trh, evidenciu a uvedenie do prevádzky pre kategórie vozidiel T1, T2 a T3, ktoré nespĺňajú po účinnosti tohto nariadenia požiadavky v ňom ustanovené.

K § 20
Vymedzuje transponovaný právny akt Európskych spoločenstiev.
K § 21
Ustanovuje sa účinnosť nariadenia vlády dňom 3l. mája 2006. 
K prílohe č. 1
	Ustanovenie vymedzuje stroje určené špeciálne na používanie v lesnom hospodárstve  a lesné mechanizmy na ktoré sa nevzťahuje toto nariadenie vlády.

K prílohe č. 2
	
Vymedzujú sa definície typov vozidiel v súlade s preberanou smernicou.

K prílohe č. 3
	     V súlade s preberanou smernicou sa určujú limity vozidiel vyrábaných  v malých sériách.
K prílohe č. 4
Ako rovnocennosť s protokolmi o teste sa uvádzajú štandardizované kódy OECD.

K prílohe č. 5 
	Obsahuje označenie preberaného právneho aktu Európskych spoločenstiev.